《贺新郎 新婚》
明代·李昌祺

冬暖天晴霁。灿三星、居然在户，焕辉庭砌。照见堂前荆花树，一朵忽成双蒂。

听花底、笙歌声沸。传道仙娥辞洞府，跨青鸾、喜会文章婿。

态窈窕，容端丽。

知郎早有凌云志。小科场、探花手段，好教先试。仍把风流京兆笔，巧画翠眉纤细。

却慢慢、大登科第。况是妙年谐燕尔，且亲前、齐著斓斑戏。

众喝采，好兄弟。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。